সুন্দরবনের অন্যতম যোগাযোগের মাধ্যম মাতলা ব্রিজে রয়েছে অসংখ্য ফাটল। এই ব্রিজের উপর থেকে কোনও বড় ট্রাক বা বাস গেলেই কাঁপতে থাকে ব্রিজটি। ২০১১ সালের জানুয়ারিতে মাতলা নদীর উপরে তৈরি ক্যানিং ও বাসন্তীর সংযোগকারী এই ব্রিজটিকে খুলে দেওয়া হয়েছিল জনসাধারণের জন্য। তৎকালীন মুখ্যমন্ত্রী বুদ্ধদেব ভট্টাচার্য এই ব্রিজটি উদ্বোধন করেছিলেন। কিন্তু যত দিন গড়িয়েছে, ততই একের পরে এক ফাটল দেখা দিয়েছে মাতলা ব্রিজে। ব্রিজের রেলিং ও মাঝ বরাবর লম্বা লম্বা ফাটল দেখা দিয়েছে।কিন্তু প্রশাসনিক তরফে সারাই করার এখনও কোনও ব্যবস্থা নেওয়া হয়নি। ফলে আতঙ্কে ভুগছেন মাতলা সেতু ব্যবহারকারী মানুষজন।

কলকাতায় উড়ালপুল বিপর্যয়ের পরে নতুন করে আতঙ্কে ভুগতে শুরু করেছেন সুন্দরবনবাসী। কারণ, কলকাতার সঙ্গে সুন্দরবনের সংযোগকারী অন্যতম পথ হল মাতলা সেতু। দক্ষিণ ২৪ পরগনার ক্যানিং ও বাসন্তীর মধ্যে সংযোগকারী এই সেতুটি তৈরি হয়েছিল বাম আমলের একেবারে শেষ পর্যায়ে। ৮ জানুয়ারি ২০১১। সেটাও তাড়াহুড়ো করে শেষ হয়েছিল ভোটের দিকে তাকিয়ে। কয়েক বছর যেতে না যেতেই সেতুর মাঝ বরাবর বড় বড় চাঁই উঠে গিয়েছে। বর্ষা হলে সেতুর বিভিন্ন জায়গায় জল জমে থাকে। মাঝে মাঝে ফেটে যাওয়া অংশে পিচ ও বালি সিমেন্ট দিয়ে কিছুটা তাপ্পি দেওয়ার চেষ্টা করা হয়েছে। 

 এলাকার মানুষের দাবী যেভাবে কলকাতা শহরে উড়াল পুল ভেঙে পড়ল, তাতে যে কোনও সময় এই মাতলা সেতুতে বড়সড় দুর্ঘটনা ঘটতে পারে।এ বিষয়ে সুন্দরবন উন্নয়ন মন্ত্রী মন্টুরাম পাখিরাকে বারবার ফোনে যোগাযোগ করার চেষ্টা করা হলেও তা সাড়া পাওয়া যায়নি। অন্য দিকে, তৎকালীন সুন্দরবন উন্নয়নমন্ত্রী কান্তি গঙ্গোপাধ্যায়কে এ বিষয়ে জানতে চাওয়া হলে তিনি বলেন, ‘আমরা সেই সময় রাজপথ নামে একটি নির্মাণ সংস্থাকে দিয়ে কাজটি করিয়েছিলাম। সবকিছু ঠিকঠাক নিয়ম মেনেই কাজ হয়েছিল। তবে বর্তমানে সেতুর পরিচর্যার দায়িত্ব বর্তমান সরকারের। যদি এতে কোন ফাটল থেকে থাকে, তাহলে অবশ্যই তা গুরুত্ব দিয়ে দেখা উচিত।’সেতুর বর্তমান অবস্থা নিয়ে ক্যানিং এর মহকুমাশাসক প্রদীপ আচার্য বলেন, ‘সেতুটির অবস্থা ঠিকই আছে। সুন্দরবন উন্নয়ন দফতরের মাধ্যমেই এর পরিচর্যা করা হয়।’